STA แจงเหตุเพลิงไหม้ โรงงานในอินโดฯ กระทบปริมาณผลิต 5%
STA แจงเหตุเพลิงไหม้ โรงงานในอินโดฯ กระทบปริมาณผลิต 5% ของกำลังผลิตรวม
14 ต.ค. 2559

บริษัท ศรีตรังแอโกรอินดัสทรี จำกัด (มหาชน) หรือ STA เปิดเผยว่า ในช่วงค่ำของวันที่ 12 ต.ค.59 เกิดเหตุเพลิงไหม้ที่โรงเก็บวัตถุดิบและสายการผลิตบางส่วนของโรงงานยางแท่ง ที่เมืองพอนเทียนัก ประเทศอินโดนีเซีย ซึ่งขณะนี้สามารถควบคุมเพลิงไว้ได้แล้ว โดยโรงงานยางแท่งแห่งนี้ดำเนินงานภายใต้ PT Star Rubber ซึ่งเป็นบริษัทย่อยของบริษัทฯ และมีปริมาณการผลิตยางแท่งประมาณ 2,000-4,000 ตันต่อเดือน หรือคิดเป็นสัดส่วนน้อยกว่าร้อยละ 5 ของปริมาณการผลิตของกลุ่มบริษัทฯ
สำหรับสาเหตุของต้นเพลิงและมูลค่าความเสียหายอยู่ระหว่างการตรวจสอบและประเมิน อย่างไรก็ตาม บริษัทฯ มีประกันคุ้มครองสำหรับความเสียหายจากอัคคีภัยที่เกิดแก่สินทรัพย์ถาวรทั้งหมด รวมถึงสินค้าคงคลัง ตลอดจนความเสียหายจากธุรกิจหยุดชะงัก บริษัทเชื่อว่าเหตุการณ์ไฟไหม้ครั้งนี้จะไม่ส่งผลกระทบต่อลูกค้าและกิจกรรมการขายและการตลาด